ORDE do 11 de marzo de 2008 pola que se establecen as bases que regulan a concesión das axudas destinadas ao desenvolvemento do Programa de selección xenética para a resistencia ás encefalopatías esponxiformes transmisibles en ovino na Comunidade Autónoma de Galicia e se convocan en 2008.
CONSELLERÍA DO MEDIO RURAL — III. OUTRAS DISPOSICIÓNS — 18/03/2008

Existen evidencias científicas que demostran a resistencia natural dalgúns animais a determinadas enfermidades, relacionada con caracteres xenéticos. Esta resistencia pode ser determinada e medida empregando técnicas de xenotipado, e os estudos técnicos levaron á conclusión de que se poden establecer, en función do xenotipo do animal, categorías de resistencia ou de risco a padecer encefalopatías esponxiformes transmisibles (EET) no caso do ovino.
A Decisión 2003/100/CE, da Comisión, do 13 de febreiro, pola que se fixan os requisitos mínimos para o establecemento de programas de cría de ovinos resistentes ás encefalopatías esponxiformes transmisibles, fixa como obxectivo principal a inclusión, como obxecto de selección, do incremento da frecuencia dun determinado xenotipo do xene PRNP, para eliminar progresivamente os animais con xenotipos de maior sensibilidade e dispoñer dun gando ovino resistente a ese grupo de enfermidades.
O Real decreto 1312/2005, do 4 de novembro, polo que se establece o Programa nacional de selección xenética para a resistencia ás encefalopatías esponxiformes transmisibles en ovino, e a normativa básica das subvencións para o seu desenvolvemento, modificado por Real decreto 1227/2006, do 27 de outubro, establece que as comunidades autónomas son as encargadas da xestión das subvencións que nel se recollen, polo que cómpre establecer a normativa galega para a xestión destas axudas.
En consecuencia, de acordo co previsto no artigo 30.1º.3 do Estatuto de autonomía de Galicia, e no uso das facultades que me confiren os artigos 7 e 14 da Lei 9/2007, do 13 de xuño, de subvencións de Galicia, así como as competencias que me confire a Lei de réxime financeiro e orzamentario de Galicia, a Lei 1/1983, reguladora da Xunta e da súa Presidencia,
DISPOÑO:
Artigo 1º.-Obxecto.
1. O obxecto desta orde é establecer as bases reguladoras das axudas encamiñadas ao desenvolvemento do programa de selección xenética para a resistencia ás encefalopatías esponxiformes transmisibles en ovino no ámbito da Comunidade Autónoma de Galicia.
2. As bases reguladoras publicaranse no Diario Oficial de Galicia e na páxina web oficial da Consellería do Medio Rural.
3. Así mesmo, por medio desta orde, convócase a devandita axuda para o ano 2008.
Artigo 2º.-Obxecto da axuda.
Esta axuda, tramitada a través do procedemento de concorrencia competitiva, para o desenvolvemento do Programa nacional de xenotipado ovino, ten como finalidade:
a) Aplicación de programas de selección xenética
b) Creación e utilización de bancos de material xenético con destino á reprodución e ao desenvolvemento de programas de inseminación artificial.
c) Eliminación da reprodución de animais ovinos machos, maiores de seis meses de idade, inscritos nun libro xenealóxico, con algún alelo VRQ no seu xenotipo.
Artigo 3º.-Beneficiarios.
1. Poderán ser beneficiarios das subvencións previstas nas alíneas a) e b), durante os 5 primeiros anos de desenvolvemento do programa, as organizacións de criadores que cumpran, como mínimo, os seguintes requisitos:
a) Que dispoñan do recoñecemento oficial da autoridade competente para a xestión do libro xenealóxico correspondente, en virtude do Real decreto 286/1991, do 8 de marzo, sobre selección e reprodución de gando ovino e cabrún de razas puras.
b) Que dispoñan dun programa de conservación ou de mellora aprobado pola autoridade competente.
c) Que dispoñan dun programa de selección xenética aprobado ou presentado para a súa aprobación pola autoridade competente, de acordo co establecido no capítulo II do Real decreto 1312/2005, do 4 de novembro.
2. Poderán ser beneficiarios das subvencións previstas na letra c) os gandeiros titulares de explotacións que cumpran, como mínimo, o requisito de ser propietarios de animais reprodutores ovinos, machos, maiores de seis meses de idade, inscritos nun libro xenealóxico, con algún alelo VRQ no seu xenotipo, que fosen eliminados da reprodución, por sacrificio ou castración, no ano precedente, porén, na primeira solicitude poderán incluírse os animais machos, maiores de seis meses de idade, inscritos nun libro xenealóxico e con algún alelo VRQ, sacrificados desde o 14 de febreiro de 2003, de acordo co establecido na Decisión 2003/100/CE, da Comisión, do 13 de febreiro, pola que se fixan os requisitos mínimos para o establecemento de programas de cría de ovinos resistentes ás encefalopatías esponxiformes transmisibles.
Artigo 4º.-Actividades subvencionables.
Nesta orde establécense tres liñas de actuacións, suxeitas a subvención:
a) Aplicación dos programas de selección xenética, especificados no capítulo II do Real decreto 1312/2005, do 4 de novembro.
b) Emprego de centros de inseminación artificial, creación de bancos de ADN, creación de bancos de material xenético con destino á reprodución e ao desenvolvemento de programas de inseminación artificial.
c) Eliminación da reprodución, por sacrificio ou castración, de animais ovinos, machos, maiores de seis meses de idade, inscritos nun libro xenealóxico, con algún alelo VRQ no seu xenotipo.
Artigo 5º.-Contía das subvencións.
1. Para as subvencións previstas no artigo 4º a), a contía máxima será o 50% do custo de aplicación do programa de selección xenética, e en todo caso non superará as seguintes cantidades anuais:
a) 21.000 euros para as organizacións de criadores que xestionen razas catalogadas como de protección especial no Catálogo oficial de razas de gando de España, establecido polo Real decreto 1682/1997, do 7 de novembro.
b) 30.000 euros para as organizacións de criadores que xestionen outras razas incluídas no Catálogo oficial de razas de gando de España, establecido polo Real decreto 1682/1997, do 7 de novembro.
2. Para as subvencións previstas no artigo 4º b), a contía máxima será o 40% do custo da actividade desenvolvida e, en todo caso, non superará os 18.000 euros por organización de criadores.
3. Para as indemnizacións previstas no artigo 4º c), acadará ata un máximo do 50 % do prezo de mercado do animal na data do seu sacrificio ou castración, e, en todo caso, non superará os 450 euros por animal.
Artigo 6º.-Solicitudes e prazo de presentación.
1. As solicitudes presentaranse preferentemente nos rexistros dos órganos dependentes da Consellería do Medio Rural. Así mesmo, poderán presentarse nos rexistros de calquera órgano administrativo que pertenza á Administración xeral do Estado, á de calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio, ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de envío por correo, farase de acordo co regulamentariamente previsto no artigo 31 do Real decreto 1829/1999, do 3 de decembro, polo que se aproba o regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo, do servizo postal universal e de liberalización dos servizos postais, que se presentará en sobre aberto, co
obxecto de que na cabeceira da primeira folla do documento que se queira enviar se faga constar, con claridade, o nome da oficina e a data, o lugar, a hora e o minuto da súa admisión.
2. Á solicitude xuntaráselle a documentación que a seguir se relaciona, e que está en función da liña de axuda solicitada:
2.1. Axudas dedicadas á aplicación de programas de selección xenética e ao emprego de centros de inseminación artificial, creación de bancos de ADN, creación de bancos de material xenético con destino á reprodución e ao desenvolvemento de programas de inseminación artificial. Á solicitude de axuda, segundo o modelo do anexo I, deberá xuntarse a seguinte documentación:
a) Acreditación da personalidade xurídica da entidade solicitante.
b) Acreditación da representatividade do solicitante.
c) Fotocopia cotexada do código de identificación fiscal.
d) Certificado orixinal da entidade financeira sobre a titularidade da conta en que se solicita o ingreso do importe da axuda.
e) Declaración do conxunto de todas as solicitudes efectuadas ou concedidas para o mesmo proxecto das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien o proxecto, ou, se é o caso, cubrir, debidamente asinada, a declaración que figura no anexo II.
f) Memoria do programa de actuación que se pretende desenvolver, obxectivos, orzamento pormenorizado e prazo de execución.
g) Certificado do número de animais reprodutores inscritos no libro xenealóxico.
h) Documentos que acrediten que os centros de inseminación artifical que van ser empregados están autorizados para os intercambios intracomunitarios de animais vivos, esperma e embrións, de acordo coa lexislación vixente na Unión Europea, de ser o caso.
2.2. Axudas encamiñadas á eliminación da reprodución, por sacrificio ou castración, de animais ovinos, machos, maiores de seis meses de idade, inscritos nun libro xenealógico, con algún alelo VRQ no seu xenotipo. Á solicitude de axuda, segundo o modelo do anexo I, deberá xuntarse a seguinte documentación:
a) Acreditación da representatividade do solicitante, de ser o caso.
b) Fotocopia cotexada do DNI ou CIF.
c) Certificado orixinal da entidade financeira sobre a titularidade da conta en que se solicita o ingreso do importe da axuda.
d) Declaración do conxunto de todas as solicitudes efectuadas ou concedidas para o mesmo proxecto das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien o proxecto, ou, se é o caso, cubrir, debidamente asinada, a declaración que figura no anexo II.
e) Memoria do programa de actuación que se pretende desenvolver, obxectivos, orzamento pormenorizado e prazo de execución.
f) Certificación do xenotipo ou carta xenealóxica en que conste o xenotipo.
g) Documentación acreditativa do sacrificio ou castración.
3. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte, e se no mes de vencemento non houbese día equivalente ao inicial do cómputo, entenderase que o prazo expira o último do mes
4. Se a documentación achegada for incompleta ou non reunir os requisitos establecidos, requirirase o responsable para que no prazo de dez días hábiles, desde o seguinte ao de recepción do requirimento, emende a falla ou acompañe os documentos preceptivos, con advertencia de que, se non o fixer, terase por desistido da súa solicitude, de acordo co establecido no artigo 71 da Lei 30/1992, do 26 de novembro, na súa redacción dada pola Lei 4/1999, do 13 de xaneiro.
Artigo 7º.-Autorización.
A presentación da solicitude de concesión de axuda polo interesado implicará a autorización á Dirección Xeral de Produción, Industrias e Calidade Agroalimentaria para solicitar as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia. Así mesmo, de acordo co establecido na disposición primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Artigo 8º.-Criterios de valoración.
Nas diferentes liñas de axudas previstas por esta orde, compararanse as solicitudes presentadas establecendo unha prelación entre estas de acordo co número de explotacións que se vexan afectadas polos programas de actuación obxecto da subvención, priorizando as que afecten un número maior.
Na concesión das subvencións previstas nesta orde, cando as solicitudes excedan o crédito orzamentario consignado para o efecto, daráselles prioridade a aquelas que, en maior medida, se axusten aos seguintes criterios mínimos:
a) Nas subvencións previstas nas letras a) e b) do artigo 4º:
1. Terán prioridade as organizacións de criadores oficialmente recoñecidas que xestionen razas autóctonas españolas sobre outras organizacións.
2. De entre as anteriores, terán prioridade as organizacións con maior censo de reprodutores participantes no correspondente programa de selección xenética.
b) Nas subvenciones previstas na letra c) do artigo 4º:
1. Terán prioridade os propietarios de animais pertencentes a razas autóctonas españolas sobre o resto das razas.
2. De entre os anteriores, terán prioridade os propietarios de animais pertencentes a razas con maior censo de reprodutores participantes no correspondente programa de seleción xenética.
Artigo 9º.-Tramitación e resolución.
1. O órgano competente para a instrución e tramitación do procedemento é a Dirección Xeral de Produción, Industrias e Calidade Agroalimentaria. A resolución do expediente correspóndelle ao conselleiro do Medio Rural, por proposta do director xeral de Produción, Industrias e Calidade Agroalimentaria.
2. De adordo co artigo 22 da Lei 38/2003, do 17 de novembro, xeral de subvencións, a baremación das solicitudes efectuaraa un órgano colexiado constituído para o efecto, formado por: presidente, o subdirector/a xeral de Gandaría; vogal, o/a xefe/a do Servizo de Planificación Gandeira, e secretario, o/a xefe/a do Servizo de Producións Gandeiras, que emitirá o informe correspondente. Á vista deste informe, o director xeral de Produción, Industrias e Calidade Agroalimentaria elevará proposta de resolución ao conselleiro do Medio Rural.
3. O conselleiro, á vista da proposta, ditará a correspondente resolución, que deberá estar debidamente motivada e expresará, cando menos, a actuación que se subvenciona, así como a axuda concedida e a súa contía, ou, de ser o caso, a causa de denegación.
4. A consellería resolverá e notificará, nun prazo de nove meses contados a partir do día seguinte ao da publicación desta orde no Diario Oficial de Galicia, a aprobación da solicitude. Transcorrido ese prazo, os interesados poderán entender desestimadas as solicitudes de axuda.
5. Esta resolución pon fin á vía administrativa e contra ela poderá presentarse recurso potestativo de reposición ante o mesmo órgano, no prazo dun mes a partir do día seguinte ao da súa notificación, ou ben, alternativamente, recurso contencioso-administrativo no prazo de dous meses contados a partir do día seguinte ao da notificación.
Artigo 10º.-Seguimento e control da concorrencia e acumulación de subvencións, axudas, ingresos ou recursos que financien as actividades subvencionadas.
1. Xunto coa solicitude inicial, os peticionarios das axudas presentarán unha declaración de conxunto de todas as solicitudes efectuadas ou concedidas, para o mesmo proxecto, das distintas administracións ou entes públicos, así como doutros ingresos ou recursos que financien as actividades subvencionadas ou o anexo II debidamente cuberto.
2. En calquera caso, coas xustificacións, e se houbese modificación da declaración anterior, o peticionario presentará unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para un mesmo proxecto, das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien as actividades subvencionadas.
Artigo 11º.-Control da execución dos programas.
O control da execución dos programas levarao a cabo a Dirección Xeral de Produción, Industrias e Calidade Agroalimentaria, realizando as comprobacións e inspeccións que considere necesarios, co fin de comprobar a veracidade dos datos e da documentación presentada, así como o lóxico seguimento e control das axudas concedidas. Tamén facilitará toda a información que lle sexa requirida pola Intervención Xeral da Comunidade Autónoma, nos termos que establece a Lei de subvencións de Galicia e a súa normativa de desenvolvemento. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas no exercicio das súas funcións de fiscalización e control do destino das axudas.
Artigo 12º.-Modificación das axudas.
1. As subvencións a que se refire esta orde consideraranse subvencións máximas e poderán ser reducidas, por proposta da Dirección Xeral de Produción, Industrias e Calidade Agroalimentaria, cando exista concorrencia doutras axudas outorgadas por outras administracións ou entes públicos ou privados, nacionais ou internacionais, ou doutros ingresos ou recursos que financien as actividades subvencionadas.
2. O pagamento da subvención realizarase con xustificación previa polo beneficiario da realización da actividade, proxecto, obxecto ou adopción do comportamento para o cal se concedeu, nos termos establecidos nesta orde.
3. Producirase a perda do dereito ao cobramento total ou parcial da subvención, no suposto de falla de xustificación ou de concorrencia dalgunha das causas previstas no artigo 37 da Lei 38/2003, do 17 de novembro, xeral de subvencións.
4. Toda alteración das condicións tidas en conta para a concesión das axudas e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, ou doutros ingresos ou recursos que financien as actividades subvencionadas, poderá dar lugar á modificación da resolución de concesión.
Artigo 13º.-Reintegro da axuda.
Procederá o reintegro das cantidades percibidas, así como a exixencia do xuro de demora desde o momento do pagamento da subvención, nos supostos previstos no artigo 37.1º da Lei 38/2003, do 17 de novembro, xeral de subvencións.
Artigo 14º.-Infraccións e sancións.
No tocante a infraccións e sancións, será de aplicación o título IV, infraccións e sancións administrativas en materia de subvención, da Lei 38/2003, do 17 de novembro, xeral de subvencións.
Artigo 15º.-Réxime de incompatibilidades.
1. As axudas recollidas nesta orde son compatibles con outras subvencións, axudas, ingresos ou recursos para a mesma finalidade, procedentes de calquera Administración ou ente público ou privado, nacional, da Unión Europea ou de organismos internacionais
2. Non obstante, a obtención concorrente de axudas outorgadas para a mesma finalidade por outras administracións ou entes públicos ou privados, nacionais ou internacionais, cando o importe total das subvencións percibidas por cada beneficiario supere o custo de toda a actividade que se vaia desenvolver para o período de que se trate, dará lugar á redución que corresponda no importe das subvencións reguladas nesta orde, ata axustarse a ese límite.
Se aínda así a suma de subvencións supón unha intensidade da axuda superior ás porcentaxes máximas establecidas no artigo 5º ou na normativa estatal ou comunitaria aplicable, reducirase ata o citado límite.
Artigo 16º.-Xustificacións.
1. No caso das subvencións previstas nas letras a) e b) do artigo 4º desta orde:
1.1. As xustificacións técnicas e económicas da realización do programa deberán presentarse antes do 15 de novembro, preferentemente no rexistro da consellería, das súas delegacións provinciais ou nas oficinas agrarias comarcais. Así mesmo, poderán presentarse nos rexistros de calquera órgano administrativo que pertenza á Administración xeral do Estado, á de calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio, ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Achegaranse os xustificantes orixinais de investimento total, unha relación informatizada destes, salvo no caso de que o beneficiario sexa unha persoa física, e unha memoria explicativa sobre a súa realización do programa auxiliado, que probe a entrega efectiva dos produtos ou a prestación
efectiva dos servizos.
Achegaranse os xustificantes orixinais de investimento total e a xustificación da súa transferencia bancaria, unha relación informatizada destes e unha memoria explicativa sobre a realización do programa auxiliado, que probe a entrega efectiva dos produtos ou a prestación efectiva dos servizos. Para cada concepto presentarase unha táboa comparativa entre os gastos realizados, debidamente xustificados, e os presentados no orzamento inicial.
Cando se trate de xustificacións de gastos en nóminas de persoal contratado polas entidades solicitantes para desenvolver as actuacións subvencionables, poderanse presentar ata o 15 de decembro, mediante a súa entrega á Dirección Xeral de Produción, Industrias e Calidade Agroalimentaria.
A relación informatizada debe constar dos seguintes campos:
a) No caso das facturas: concepto, provedor, número de factura, data de emisión e data de pagamento, base impoñible, importe correspondente ao IVE e importe total con IVE.
b) No caso das nóminas: traballador, período, total xerado, base da Seguridade Social, contía da Seguridade Social correspondente á empresa, contía da Seguridade Social correspondente ao traballador e líquido que se percibirá.
1.2. O pagamento da subvención realizarase tras a xustificación polo beneficiario da realización da actividade, proxecto, obxecto ou adopción do comportamento para o cal se concedeu nos termos establecidos nesta orde.
Considérase gasto realizado o que foi efectivamente pagado, de xeito que aqueles gastos presentados en que non se xustifique o seu pagamento mediante transferencia bancaria terán que xustificar do mesmo xeito ,no momento en que se realicen, para que a axuda se poida pagar. Por regra xeral, os pagamentos realizados polo beneficiario final deberán xustificarse mediante facturas orixinais pagadas. Nos casos en que isto non sexa posible, os pagamentos xustificaranse por medio de documentos contables de valor probatorio equivalente.
1.3. Os beneficiarios, ademais do indicado no parágrafo segundo deste artigo, deberán presentar unha memoria do programa desenvolvido, asinada polo facultativo responsable da execución deste, que mostre a evolución do programa no período.
1.4. De acordo co artigo 30, punto 4º, da Lei 38/2003, do 17 de novembro, xeral de subvencións, cando as actividades fosen financiadas, ademais de coa subvención, con fondos propios ou outras subvencións ou recursos, deberá acreditarse na xustificación o importe, a procedencia e aplicación de tales fondos ás actividades subvencionadas.
1.5. De acordo co artigo 31, punto 3º, da Lei 38/2003, do 17 de novembro, xeral de subvencións, cando o importe do gasto subvencionable supere a contía de 30.000 euros, no suposto de custo por execución de obra, ou de 12.000 euros, no caso de subministración de bens de equipamento ou prestación de servizos por empresas de consultoría ou asistencia técnica, o beneficiario deberá solicitar como mínimo tres ofertas de diferentes provedores, con carácter previo á contratación do compromiso para a presentación do servizo ou a entrega do ben, salvo que, polas especiais características dos gastos subvencionables, non exista no mercado suficiente número de entidades que o subministren ou presten ou salvo que o gasto se realizase con anterioridade á solicitude da subvención.
A elección entre as ofertas presentadas, que deberán achegarse na xustificación, ou, se é o caso, na solicitude da subvención, realizarase conforme criterios de eficiencia e economía e debe xustificarse expresamente nunha memoria a elección cando non recaia na proposta económica máis vantaxosa.
2. No caso das subvencións previstas na letra c) do artigo 4º desta orde, as xustificacións correspondentes serán presentadas xunto á solicitude.
Artigo 17º.-Financiamento.
1. As axudas que deriven da aplicación desta orde proceden dos orzamentos xerais do Estado e financiaranse con cargo á seguiente aplicación orzamentaria dos orzamentos xerais da Comunidade Autónoma de Galicia para o ano 2008: 11.03.713-E.770.0, dotada para esta finalidade con 20.000 euros.
A concesión da axuda estará sometida á condición suspensiva da existencia de crédito axeitado e suficiente no momento da resolución.
Disposicións adicionais
Primeira.-En todas aquelas cuestións non previstas nesta orde será de aplicación o disposto na Lei 38/2003, do 17 de novembro, xeral de subvencións.
Segunda.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería do Medio Rural publicará, no Diario Oficial de Galicia e na súa páxina web oficial, as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina web.
Así mesmo, de acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas de ser o caso.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as normas necesarias para o mellor cumprimento e aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de marzo de 2008
Alfredo Suárez Canal
Conselleiro do Medio Rural
Ver referencia pdf "05500D010P032.PDF"